ธปท. มอง GDP ปีนี้มีโอกาสปรับลงจากประมาณการ 3%
ธปท.คาด GDP ปีนี้มีโอกาสปรับลงจากประมาณการ 3% หลังส่งออกอาจติดลบมากกว่าที่คาดไว้ว่าจะอยู่ที่ -1.5% อย่างไรก็ตามยังเชื่อว่าเศรษฐกิจไทยใน Q2/58 จะขยายตัวได้เป็นบวกมากกว่า Q1/58
31 ก.ค. 2558

นางรุ่ง มัลลิกะมาส ผู้อำนวยการอาวุโส ฝ่ายนโยบายเศรษฐกิจการเงิน ธนาคารแห่งประเทศไทย (ธปท.) คาดว่าในปี 2558 อัตราการขยายตัวทางเศรษฐกิจมีโอกาสปรับลดลงอีกจากที่ประมาณการไว้ที่ 3% อีก หลังจากภาคการส่งออกยังชะลอตัว โดยทั้งปีมองว่าส่งออกมีโอกาสติดลบมากกว่าคาดการณ์ที่ -1.5%
สำหรับค่าเงินบาทที่อ่อนค่านั้น ส่วนใหญ่เป็นปัจจัยจากต่างประเทศ ซึ่งยอมรับว่าค่าเงินบาทที่อ่อนค่าลงมายังไม่ส่งผลต่อภาคการส่งออก แต่เชื่อว่าจะกระตุ้นให้ภาคการส่งออกขยายตัวได้ตั้งแต่ไตรมาส 3/2558 โดยเฉพาะหมวดเกษตร รวมทั้งค่าเงินบาทที่อ่อนลงจะไม่กระทบต่อการนำเข้า เพราะถ้ามีคำสั่งซื้อยอดการนำเข้าก็ปรับตัวเพิ่มขึ้นได้
อย่างไรก็ตามยังเชื่อว่าเศรษฐกิจไทยในไตรมาส 2/2558 จะขยายตัวได้เป็นบวกมากกว่าไตรมาส 1/2558 แม้ว่าจะมีปัจจัยลบมากกว่าปัจจัยบวก โดยสถานการณ์ภัยแล้ง เมื่อพิจารณาจากปริมาณฝนที่ตกมาเริ่มคลี่คลาย แต่ต้องจับตาต่อไปว่าฝนจะตกต่อเนื่องหรือไม่